b'\n_START_ARTICLE_\nOdsoljavanje vode\n_START_PARAGRAPH_\nOdsoljavanje vode ili desalinizacija je postupak smanjenja (uklanjanja) minerala iz vode (obi\xc4\x8dno morske vode) za dobivanje pitke vode, tehnolo\xc5\xa1ke vode (npr. napojne vode) ili vode za navodnjavanje, te dobivanja soli kao dodatne tvari. Krajevi uz more i otoci \xc4\x8desto imaju velike pote\xc5\xa1ko\xc4\x87e s opskrbom pitke i tehnolo\xc5\xa1ke vode, te zbog toga se sve \xc4\x8de\xc5\xa1\xc4\x87e javljaju stalne ili povremene nesta\xc5\xa1ice vode i sve posljedice koje iz toga proizlaze._NEWLINE_Odsoljavanje oceanske vode \xc4\x8desto je na Bliskom Istoku, Karibima, u SAD-u, Sjevernoj Africi, \xc5\xa0panjolskoj, Australiji i Kini. Kuvajt koristi odsoljenu vodu za poljoprivredu. Odsoljavanje vode se koristi i na brodovima i podmornicama, te na nekim otocima. Saudijska Arabija proizvodi 24% ovako proizvedene pitke vode u svijetu. Svjetska najve\xc4\x87e postrojenje Jebel Ali Desalination Plant u Ujedinjenim Arapskim Emiratima proizvodi 300 milijuna kubi\xc4\x8dnih metara vode godi\xc5\xa1nje. Prednosti su velika dostupnost sirovine (morska voda, dok je nedostatak da je odsoljavanje vode trenutno vrlo skupa u usporedbi s drugim izvorima slatke vode, jer zahtjeva veliki utro\xc5\xa1ak energije i skupu opremu.\n_START_SECTION_\nPodjela postupaka odsoljavanja vode\n_START_PARAGRAPH_\nPostupke odsoljavanja vode mo\xc5\xbeemo podijeliti na toplinske postupke (destilacija, sun\xc4\x8deva destilacija) i membranske postupke (povratna osmoza, ionska izmjena).\n_START_SECTION_\nSun\xc4\x8deva destilacija\n_START_PARAGRAPH_\nSun\xc4\x8deva destilacija je samokontroliraju\xc4\x87i prirodni kru\xc5\xbeni proces (naju\xc4\x8dinkovitija potro\xc5\xa1nja energije). Za ovaj postupak nije potrebna prethodna obrada vode. Dobivena voda potpuno je \xc4\x8dista, ne sadr\xc5\xbei nikakve \xc4\x8destice ni mikroorganizme. Postupak radi i za vode s visokom koncentracijom soli. Radi se na relativno niskoj temperaturi od 85\xc2\xb0C. Unutar sun\xc4\x8devih destilacijskih komora nema pokretnih dijelova, pa je ugradnja brza i odr\xc5\xbeavanje jednostavno. Nedostatak sun\xc4\x8deve destilacije je skupo ulaganje jer su svi dijelovi sustava koji dolaze u dodir sa slanom vodom izra\xc4\x91eni od materijala otpornih na koroziju. Sun\xc4\x8deva destilacija ovisi o gusto\xc4\x87i sun\xc4\x8deve energije i proizvodnja je nestalna, te time pogodna samo za male potro\xc5\xa1a\xc4\x8de.\n_START_SECTION_\nPovratna osmoza\n_START_PARAGRAPH_\nPovratna osmoza je metoda koja slu\xc5\xbei za dobivanje pitke vode iz slane vode. Postupak koristi polupropusnu membranu kroz koju prolazi \xc4\x8dista voda a zaostaju soli. Tlak slane vode mora biti oko 25 bar, \xc5\xa1to ovu metodu \xc4\x8dini skupom za proizvodnju ve\xc4\x87ih koli\xc4\x8dina svje\xc5\xbee vode. Kloridi, amonijak i ugljikov dioksid su male molekule pa prolaze polupropusnu membranu, te ih treba naknadno ukloniti aktivnim ugljenom. Neke bakterije i virusi takoder prolaze polupropusnu membranu, pa i njih treba dezinficirati (kloriranje, ozon, UV svjetiljka, sun\xc4\x8deva dezinfekcija). _NEWLINE_Povratna osmoza ili reverzna osmoza je skoro savr\xc5\xa1en proces filtriranja vode. Ovaj proces omogu\xc4\x87uje odstranjivanje najsitnijih \xc4\x8destica iz vode. Povratna osmoza se koristi za pro\xc4\x8di\xc5\xa1\xc4\x87avanje vode i odstranjivanje neorganskih minerala, soli i ostalih ne\xc4\x8disto\xc4\x87a u cilju pobolj\xc5\xa1anja izgleda, ukusa i ostalih svojstava vode. Tako se dobija kvalitet voda za pi\xc4\x87e koji zadovoljava sve standarde voda za pi\xc4\x87e. Nakon poznatih na\xc4\x8dina pre\xc4\x8di\xc5\xa1\xc4\x87avanje vode industrijskom filtracijom (gradski vodovod i tvornice), prokuhavanjem i kloriranjem, do\xc5\xa1lo se do tehni\xc4\x8dki skoro savr\xc5\xa1enog na\xc4\x8dina filtriranja vode, koji gotovo od svake zaga\xc4\x91ene vode mo\xc5\xbee na\xc4\x8diniti zdravu pitku voda. Osmotske membrane koje se koriste u ovom postupku imaju toliko sitne otvore da kroz njih mogu pro\xc4\x87i gotovo samo molekule \xc4\x8diste vode, a sve ne\xc4\x8disto\xc4\x87e ostaju na membrani i izbacuju se preko odvoda kao tehni\xc4\x8dka otpadna voda. Ovakvim na\xc4\x8dinom filtracije vode dobija se voda za pi\xc4\x87e visoke kvalitete, koja se mo\xc5\xbee koristiti i u medicinske svrhe (voda za bebe). _NEWLINE_Osmoza je prirodan postupak koji je izvediv i u obrnutom pravcu. Na solnu otopinu djelujemo s tlakom vi\xc5\xa1ih od osmoznog, te iz otopine soli kroz membranu prolazi \xc4\x8dista voda. Otopljene soli i primjese kao koloidi, bakterije,virusi i sl. ostaju u otopini, a na drugoj strani membrane dobijemo \xc4\x8distu vodu. Povratna osmoza je postupak odvajanja otopljenih tvari od otapala (vode). Sam postupak dobivanja vode,kojoj oduzmemo do 99% nepo\xc5\xbeeljnih ne\xc4\x8disto\xc4\x87a, dobijemo na na\xc4\x8din da vodu pod vi\xc5\xa1im tlakom usmjerimo na membranu, gdje se odvaja \xc4\x8dista voda od kontaminata.\n_START_SECTION_\nIonska izmjena\n_START_PARAGRAPH_\nIonska izmjena je postupak koji uklju\xc4\x8duje upotrebu ionskih izmjenjiva\xc4\x8da koji mogu vezati ione iz otopine, a otpu\xc5\xa1tati jednaku (ekvivalentnu) koli\xc4\x8dinu vlastitih iona. Ionski izmjenjiva\xc4\x8di su uglavnom visokopolimerni spojevi (postoje i mineralni) koji imaju svojstvo da ve\xc5\xbeu ione iz otopine, a pri tome osloba\xc4\x91aju jednaku koli\xc4\x8dinu istoimeno nabijenih iona. Ion ionske smole sadr\xc5\xbei razli\xc4\x8dite kopolimere \xc4\x8dvrsto vezane u trodimenzionalanu strukturu na koju su pri\xc4\x8dvr\xc5\xa1\xc4\x87ene ionske skupine. Ovisno o strukturi imamo kationske i anionske izmjenjiva\xc4\x8de. Upotrebljavaju se za pre\xc4\x8di\xc5\xa1\xc4\x87avanje razli\xc4\x8ditih otopina, lijekova, omek\xc5\xa1avanje ili demineraliziranje vode i drugo. _NEWLINE_Ionska izmjena je postupak pri kojem se koristi sposobnost odre\xc4\x91enih tvari da ione iz vlastite molekule zamijene za ione iz kapljevine. Ionski izmjenjiva\xc4\x8di su netopive visokomolekularne tvari (ionske smole), s pozitivnim ili negativnim nabojem, koje ione izmjenjuju bez vidljivih fizi\xc4\x8dkih promjena. Prema kemijskom sastavu ionski izmjenjiva\xc4\x8di mogu biti anorganski ili organski, te prirodni ili sintetski. S obzirom na ulogu dijele se na kationske ili anionske ionske izmjenjiva\xc4\x8de. Vanjski oblik ionske smole je razli\xc4\x8dit, pa mogu biti u obliku cijevi, kuglica, vlakana ili membrane. Razli\xc4\x8diti zahtjevi pro\xc4\x8di\xc5\xa1\xc4\x87avanja otpadne vode primjenom ionske izmjene pri uklanjanju ne\xc5\xbeeljenih iona iz vode mogu se posti\xc4\x87i primjenom samo jedne vrste ionske smole ili kombinacijom vi\xc5\xa1e njih._NEWLINE_Prirodni anorganski alumosilikatni izmjenjiva\xc4\x8di su gline (npr. montmorilonit) i zeoliti (npr. analcit, kabazit), a sintetski gel permutiti (za omek\xc5\xa1avanje vode). Prirodni organski izmjenjiva\xc4\x8di su npr. ugljeni i celuloza, koja je hidrofilne i porozne naravi, pa je izmjena iona brza. Ona mo\xc5\xbee biti neobra\xc4\x91ena ili obra\xc4\x91ena uvo\xc4\x91enjem izmjenjiva\xc4\x8dkih skupina. U modernoj laboratorijskoj praksi prirodni ionski izmjenjiva\xc4\x8di zamijenjeni su sintetskim produktima, ionskim smolama koje datiraju negdje od polovice 20. stolje\xc4\x87a. Va\xc5\xbeni su i sintetski gel izmjenjiva\xc4\x8di dobiveni iz popre\xc4\x8dno vezanog dekstrana (Sephadex) ili poliakrilamida (Bio-Gel). To su i molekularna sita. Svi navedeni ionsko-izmjenjiva\xc4\x8dki materijali netopljivi su u vodi, ali mogu izmjenjivati vlastite pokretljive protuione s ionima iz okolnog medija, npr. iz morske vode koja sadr\xc5\xbei oko 0,7 mol/dm\xc2\xb3 elektrolita.'